รัฐอ่วมแบกค่าไฟเพิ่ม1.8พันล้าน
รัฐอ่วมแบกภาระต้นทุนค่าไฟฟ้าเพิ่ม1,800ล้านบาทหลังพม่าเตรียมหยุดจ่ายก๊าซ16วัน
18 ก.พ. 2553

รัฐอ่วมแบกภาระต้นทุนค่าไฟฟ้าเพิ่ม1,800ล้านบาทหลังพม่าเตรียมหยุดจ่ายก๊าซ16วัน
น.พ.วรรณรัตน์  ชาญนุกูล  รมว.พลังงาน  เปิดเผยภายหลังการประชุมคณะทำงานติดตามการบริหารเชื้อเพลิง ถึงการหยุดจ่ายก๊าซธรรมชาติแหล่งยาดานาจากประเทศสหภาพพม่า ระหว่างวันที่ 19 มี.ค-3 เม.ย. ว่า ได้เตรียมมาตรการรองรับในการจัดการเชื้อเพลิงเพื่อผลิตไฟฟ้า ซึ่งยืนยันจะไม่มีปัญหาไฟฟ้าดับแน่นอน  โดยจะใช้น้ำมันเตาและดีเซลแทนการผลิตไฟฟ้าแต่จะมีต้นทุนเชื้อเพลิงสูงคิดเป็นจำนวนเงิน 1,800 ล้านบาท
ทั้งนี้ การหยุดจ่ายก๊าซจากแหล่งพม่าจะทำให้มีปริมาณก๊าซฯหายไปจากระบบประมาณ 1,000  ล้านลบ.ฟุต/วัน  ซึ่งการบริหารเชื้อเพลิงผลิตไฟฟ้าช่วงเวลาดังกล่าว ประกอบไปด้วย1.เพิ่มกำลังการผลิตก๊าซฯจากฝั่งอ่าวไทย8แหล่ง  ทำให้มีปริมาณก๊าซฯเพิ่มขึ้น 22% จาก 2,700 ล้านลบ.ฟุต/วัน เป็น 3,317-3,400 ล้านลบ.ฟุต/วัน   2. ต้องใช้น้ำมันเตาผลิตไฟฟ้าเพิ่มขึ้น 236 ล้านลิตรและดีเซล 21 ล้านลิตร  รองรับโรงไฟฟ้าบางปะกร  โรงไฟฟ้าพระนครใต้ และโรงไฟฟ้ากระบี่
“การหยุดจ่ายก๊าซฯจากแหล่งพม่าครั้งนี้เป็นไปตามแผนที่ได้มีการแจ้งไว้ล่วงหน้า  ดังนั้นต้นทุนเชื้อเพลิงที่เพิ่มขึ้นมา 1,800 ล้านบาท จำเป็นต้องผลักเข้าไปบวกในค่าไฟฟ้าผันแปรอัตโนมัติ(เอฟที) ด้วย   แต่ไม่ได้มีผลสะท้อนค่าไฟฟ้าทันที เนื่องจากรัฐบาลยังมีมาตรการตรึงค่าไฟฟ้าจนถึงเดือนส.ค. 2553   ส่วนจะไปบวกในค่าไฟงวดไหนขึ้นอยู่กับคณะกรรมการดูแลกิจการจะเป็นผู้พิจารณา”น.พ.วรรณรัตน์กล่าว